एसआरके पीजी कॉलेज में राष्ट्रीय मतदाता दिवस के अवसर पर छात्र-छात्राओं को किया मतदान के प्रति जागरूक फिरोजाबाद: एस.आर.के. (पी.जी.) कॉलेज में शनिवार को राष्ट्रीय सेवा योजना की संयुक्त इकाई द्वारा राष्ट्रीय मतदाता दिवस के अवसर पर जागरूकता कार्यक्रम का आयोजन किया गया। कार्यक्रम के अंतर्गत कॉलेज के प्राचार्य प्रोफेसर रवि माहेश्वरी ने छात्र-छात्राओं को मतदाता की शपथ दिलाई। इस अवसर पर प्राचार्य प्रो. रवि माहेश्वरी ने मतदान को प्रत्येक नागरिक का नैतिक कर्तव्य बताते हुए कहा कि लोकतंत्र में हर एक वोट का विशेष महत्व होता है। मतदान के माध्यम से ही हम योग्य प्रतिनिधि का चयन कर सकते हैं,

इसलिए सभी नागरिकों को अपने मताधिकार का अवश्य प्रयोग करना चाहिए। कार्यक्रम के दूसरे चरण में प्राचार्य के नेतृत्व में, राष्ट्रीय सेवा योजना के कार्यक्रम अधिकारी बृजेंद्र मिश्रा एवं रितु शर्मा के निर्देशन में सड़क सुरक्षा जागरूकता रैली का आयोजन किया गया। रैली के दौरान छात्र-छात्राओं ने “सड़क सुरक्षा—जीवन रक्षा” तथा “हेलमेट लगाओ—जीवन बचाओ” जैसे नारों के माध्यम से आमजन को सड़क सुरक्षा के प्रति जागरूक किया। इस अवसर पर महाविद्यालय के समस्त शिक्षकगण, शिक्षणेत्तर कर्मचारी एवं बड़ी संख्या में छात्र-छात्राएं उपस्थित रहे।