फिरोजाबाद में लश्कर-ए-तैयबा का फर्जी धमकी कॉल

13 नवंबर 2025 को फिरोजाबाद के डायल 112 कंट्रोल रूम पर एक व्यक्ति ने फोन कर खुद को लश्कर-ए-तैयबा का सदस्य बताते हुए शहर में बम धमाके करने की धमकी दी। उसने धमाकों की शुरुआत 11 बजे से करने और हर घंटे एक धमाका करने की बात कही। कॉल मिलते ही पुलिस और इंटेलिजेंस टीमें सक्रिय हो गईं और कॉल डिटेल रिकॉर्ड व तकनीकी निगरानी से आरोपी की पहचान कर ली।

कुछ घंटों में ही पुलिस ने सुहाग नगर निवासी आकाश फौजदार उर्फ राहुल को गिरफ्तार कर लिया। पूछताछ में पता चला कि वह नशे की हालत में था और दिल्ली में हुए बम धमाके की खबर से प्रभावित होकर इस तरह की कॉल कर बैठा। पुलिस ने बताया कि उसका किसी आतंकी संगठन से कोई संबंध नहीं है, लेकिन ऐसे मजाक करने वालों पर सख्त कार्रवाई की जाएगी।