नरसी विला में गायक प्रकाश माली ने किया बैनर का विमोचन 22 से 28 फरवरी तक पॉलिटेक्निक कॉलेज ग्राउंड में श्रीमद्भागवत कथा और 51 कुण्डीय विश्वशांति महायज्ञ होगा गायक कलाकार भंवर जी और प्रकाश माली को दिया निमंत्रण बीकानेर। शहर में साध्वी ऋतंभरा के मुखारबिंद से होने वाली श्रीमद्भागवत कथा के बैनर का विमोचन सिलवा मूलवास के नरसी विला में बुधवार को भजन गायक प्रकाश माली और भंवर जी ने किया। इस धार्मिक आयोजन में गायक अनूप जलोटा, प्रकाश माली और अनिल नागौरी भजनों की प्रस्तुति देंगे।

22 से 28 फरवरी तक पॉलिटेक्निक कॉलेज ग्राउंड में होने वाली श्रीमद्भागवत कथा और जंगलेश्वर 51 कुण्डीय विश्वशांति महायज्ञ आयोजन समिति के अध्यक्ष अनिल सोनी (झूमर सा), धर्म रक्षा समिति के संस्थापक सुरेंद्र सिंह राजपुरोहित, सिद्धार्थ पुरोहित (बाला महाराज) ने बुधवार को नरसी विला में ही गायक कलाकार भंवर जी और गायक प्रकाश माली को पीले चावलों का कलश भेंटकर कार्यक्रम का निमंत्रण दिया। भामाशाह और उद्योगपति नरसी कुलरिया ने बताया कि इस मौके पर श्रीमद्भागवत गीता भेंटकर और शाल ओढ़ाकर दोनों का सम्मान भी किया गया। वहीं कलश यात्रा और धार्मिक आयोजन में शामिल होने के लिए रजिस्ट्रेशन करवाने के लिए लोग लगातार रतन बिहारी पार्क के पास स्थित मोहता भवन कार्यालय में पहुंच रहे हैं। सनातन धर्म रक्षा समिति के बैनर तले हो रहे इस आयोजन के लिए बुधवार को संत- महात्माओं के साथ-साथ प्रशासनिक अधिकारियों को निमंत्रण दिया गया।