फिरोजाबाद में जिला ब्राह्मण महासभा की मासिक बैठक सम्पन्न, समाज की एकता और युवा उत्थान पर हुआ मंथन फि

फिरोजाबाद में जिला ब्राह्मण महासभा की मासिक बैठक सम्पन्न, समाज की एकता और युवा उत्थान पर हुआ मंथन फिरोजाबाद, 2 जनवरी 2026। जिला ब्राह्मण महासभा (पंजीकृत) की मासिक बैठक का आयोजन गुरुवार को भगवान परशुराम शिविर, रामलीला मैदान परिसर में गरिमामय वातावरण में संपन्न हुआ। बैठक की अध्यक्षता जिलाध्यक्ष पंडित शिव कुमार शर्मा (अधिवक्ता) ने की। इस अवसर पर समाज के संगठनात्मक विस्तार, सामाजिक समरसता और युवाओं के सर्वांगीण विकास को लेकर विस्तृत चर्चा की गई। बैठक को संबोधित करते हुए जिलाध्यक्ष पंडित शिव कुमार शर्मा ने कहा कि “संगठन की असली ताकत उसकी एकजुटता और सक्रिय सहभागिता में निहित होती है। जब समाज का प्रत्येक व्यक्ति संगठन से जुड़ेगा, तभी सामाजिक उत्थान के लक्ष्य को पूर्ण किया जा सकेगा।” उन्होंने युवाओं से आह्वान किया कि वे सामाजिक दायित्वों को समझें और संगठन को नई दिशा देने में अपनी भूमिका निभाएं। बैठक के दौरान पंडित प्रीति शर्मा ने विचार व्यक्त करते हुए कहा कि समाज को केवल अपनी जाति तक सीमित न रखकर, सभी वर्गों के प्रति उदार दृष्टिकोण अपनाना चाहिए। उन्होंने कहा कि सामाजिक सौहार्द और परस्पर सम्मान से ही मजबूत समाज का निर्माण संभव है। शिक्षा और बौद्धिक विकास के विषय पर पंडित मुकेश गौड़ ने सुझाव दिया कि ब्राह्मण समाज के बच्चों के लिए नियमित रूप से सामान्य ज्ञान प्रतियोगिताओं का आयोजन किया जाए, जिससे उनमें प्रतिस्पर्धा की भावना विकसित हो और वे राष्ट्र निर्माण में सक्रिय भूमिका निभा सकें। वहीं पंडित सीताराम शर्मा ने समाज के विस्तार पर प्रकाश डालते हुए कहा कि ब्राह्मण समाज का दृष्टिकोण सदैव व्यापक और समावेशी रहा है।

उन्होंने अन्य समाजों के साथ भावनात्मक जुड़ाव बढ़ाने और आपसी सौहार्द को मजबूत करने पर विशेष बल दिया। इस अवसर पर पंडित कमलेश शर्मा ने समाज सेवा के प्रति अपनी प्रतिबद्धता दोहराते हुए कहा कि वे तन, मन और धन से संगठन के कार्यों में योगदान देते रहेंगे। वहीं पंडित प्रदीप शर्मा ‘गुड्डा पहलवान’ ने युवाओं से एकजुट होकर समाजहित में कार्य करने का आह्वान किया। बैठक में संगठन की मजबूती, सामाजिक चेतना और भावी कार्यक्रमों को लेकर कई महत्वपूर्ण प्रस्तावों पर सर्वसम्मति बनी। इस अवसर पर प्रमुख रूप से पंडित शिव कुमार शर्मा (अधिवक्ता), पंडित संदीप तिवारी, पंडित मिथलेश शर्मा, पंडित सीताराम शर्मा, पंडित राघवेन्द्र कुमार, पंडित डॉ. राजेन्द्र प्रताप शर्मा, पंडित संजय कुमार पाराशर, पंडित लक्ष्मण प्रसाद तिवारी, पंडित मुकेश गौड़, पंडित अश्वनी शर्मा, पंडित सुनील वशिष्ठ, पंडित दिनेश वशिष्ठ, पंडित प्रशांत वशिष्ठ, पंडित कमलेश शर्मा, पंडित ललिता, पंडित प्रीति शर्मा, पंडित गीता शर्मा, पंडित विमल कुमार शर्मा, पंडित स्नेह शर्मा, पंडित आशीष वशिष्ठ एवं पंडित प्रदीप शर्मा पहलवान सहित अनेक गणमान्य विप्रजन उपस्थित रहे।